text: Overblik: Bourhane og Baldursson på landsholdstjeneste
  Esbjerg fB-spillerne Yacine Bourhane og Breki Baldursson har begge været på landsholdstjeneste for henholdsvis Comorerne og Island. Bourhane scorede sit første mål, mens Baldursson fik masser af minutter.
  Kort efter Esbjerg fB’s seneste kamp mod FC Roskilde rejste midtbanespillerne Yacine Bourhane og Breki Baldursson afsted på landsholdsopgaver for henholdsvis Comorerne og Island, hvor der for begges vedkommende stod vigtige kampe på spil.
  Bourhane og Comorerne spillede to kampe i kvalifikationen til African Cup of Nations, der afvikles i december 2025 og januar 2026, og modstanderne var Gambia og Madagaskar.
  EfB-spilleren var med i startopstillingen i begge opgør, der blev vundet med henholdsvis 2-1 og 1-0.
  Bourhane oplevede i sin kamp nummer 27 for Comorerne endda at blive kampafgørende mod Madagasker, da han scorede sit første mål på A-landsholdet i etmåls-sejren.
  Comorerne kvalificerede sig samtidigt til de afrikanske mesterskaber for kun anden gang i landets historie.
  Islandske Baldursson kommer også til Esbjerg med selvtillid, idet han med U19-landsholdet sikrede videre kvalifikation til EM, der spilles i Rumænien i 2025, efter to sejre over først Aserbajdsjan og dernæst Moldova.
  Den unge EfB’er spillede 90 minutter i begge kampe, der blev vundet 2-0 og 1-0.
  Islændingene kunne derfor med ro i sindet og sikret videre EM-deltagelse gå ind til landsholdsterminens tredje kamp mod Irland.
  Irerne vandt med 2-1 i en kamp, hvor Baldursson blev indskiftet efter 85 minutter.